CELEX: 32015D1875
Language: hr
Date: 2015-10-08 00:00:00
Title: Provedbena odluka Vijeća (EU) 2015/1875 od 8. listopada 2015. o podvrgavanju tvari 4-jodo-2,5-dimetoksi-N-(2-metoksibenzil)fenetilamin (25I-NBOMe), 3,4-dikloro-N-[[1-(dimetilamino)cikloheksil]metil]benzamid (AH-7921), 3,4-metilendioksipirovaleron (MDPV) i 2-(3-metoksifenil)-2-(etilamino)cikloheksanon (metoksetamin) kontrolnim mjerama

20.10.2015   
            
            
               HR
            
            
               Službeni list Europske unije
            
            
               L 275/38
            
         PROVEDBENA ODLUKA VIJEĆA (EU) 2015/1875
   od 8. listopada 2015.
   o podvrgavanju tvari 4-jodo-2,5-dimetoksi-N-(2-metoksibenzil)fenetilamin (25I-NBOMe), 3,4-dikloro-N-[[1-(dimetilamino)cikloheksil]metil]benzamid (AH-7921), 3,4-metilendioksipirovaleron (MDPV) i 2-(3-metoksifenil)-2-(etilamino)cikloheksanon (metoksetamin) kontrolnim mjerama
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari (1), a posebno njezin članak 8. stavak 3.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta,
   budući da:
   
               (1)
            
            
               Izvješća o procjeni rizika za nove psihoaktivne tvari 4-jodo-2,5-dimetoksi-N-(2-metoksibenzil)fenetilamin (25I-NBOMe), 3,4-dikloro-N-[[1-(dimetilamino)cikloheksil]metil]benzamid (AH-7921), 3,4-metilendioksipirovaleron (MDPV) i 2-(3-metoksifenil)-2-(etilamino)cikloheksanon (metoksetamin) sastavljena su, u skladu s Odlukom 2005/387/PUP, na posebnoj sjednici proširenog Znanstvenog odbora Europskog centra za praćenje droga i ovisnosti o drogama (EMCDDA) te su naknadno podnesena Komisiji i Vijeću 23. travnja 2014.
            
         
               (2)
            
            
               Tvari 25I-NBOMe, AH-7921, MDPV i metoksetamin nisu bile pod procjenom na razini Ujedinjenih naroda u vrijeme kada je procjena rizika zatražena na razini Unije, ali ih je u lipnju 2014. ocijenio Odbor stručnjaka za ovisnost o drogama Svjetske zdravstvene organizacije.
            
         
               (3)
            
            
               Tvari 25I-NBOMe, AH-7921, MDPV i metoksetamin nemaju dokazanu ili priznatu uporabu u humanoj ili veterinarskoj medicini. Osim uporabe u analitičkim referentnim materijalima, u znanstvenim istraživanjima u kojima se proučavaju njihova kemijska, farmakološka i toksikološka svojstva zbog njihove pojave na tržištu droge, a u slučaju tvari 25I-NBOMe također u području neurokemije, nema nikakvih naznaka da se one upotrebljavaju za druge svrhe.
            
         
               (4)
            
            
               Tvar 25I-NBOMe je snažan sintetički derivat tvari 2,5-dimetoksi-4-jodofenetilamina (2C-I), klasičnog serotonergijskog halucinogena koji je, na temelju Odluke Vijeća 2003/847/PUP (2), od 2003. na razini Unije bio podvrgnut procjeni rizika i kontrolnim mjerama te kaznenim sankcijama.
            
         
               (5)
            
            
               Specifične fizičke učinke tvari 25I-NBOMe teško je utvrditi zbog toga što ne postoje objavljene studije u kojima se procjenjuju njezina akutna i kronična toksičnost, njezine psihološke i bihevioralne posljedice i ovisničkog potencijala, kao i zbog ograničenosti dostupnih informacija i podataka. Klinička promatranja pojedinaca koji su upotrijebili tu tvar ukazuju na to da ona ima halucinogene učinke i potencijal za izazivanje teškog oblika agitacije, konfuzije, intenzivnih zvučnih i vizualnih halucinacija, agresije, nezgoda kao posljedica nasilja i samoozlijeđivanja.
            
         
               (6)
            
            
               U tri države članice zabilježena su četiri smrtna slučaja povezana s tvari 25I-NBOMe. Toksičnost s teškim posljedicama koja je povezana s njezinom uporabom prijavljena je u četiri države članice koje su prijavile 32 trovanja bez smrtnih posljedica. Ako ta nova psihoaktivna tvar postane široko dostupna i korištena, posljedice za zdravlje pojedinaca i javno zdravlje mogle bi biti značajne. Nema dostupnih informacija o socijalnim rizicima povezanima s tvari 25I-NBOMe.
            
         
               (7)
            
            
               Dvadeset dvije države članice i Norveška prijavile su EMCDDA-u i Europskom policijskom uredu (Europolu) da su prijavile otkrivanje tvari 25I-NBOMe. Podaci o raširenosti uporabe tvari 25I-NBOMe nisu dostupni, ali ograničene informacije koje postoje ukazuju se na to da se nju može konzumirati na različitim mjestima, npr. kod kuće, u barovima, u noćnim klubovima te na glazbenim festivalima.
            
         
               (8)
            
            
               Tvar 251-NBOMe otvoreno se stavlja na tržište i prodaje putem interneta kao „istraživačka kemikalija”, a informacije pribavljene pri zapljenama, prikupljeni uzorci, korisničke internetske stranice i internetski prodavatelji ukazuju na to da se ona prodaje kao samostalna droga i da se na tržište stavlja kao „legalna” zamjena za LSD. EMCDDA je identificirao više od 15 internetskih prodavatelja koji prodaju tu tvar, a čije je moguće sjedište u Uniji i Kini.
            
         
               (9)
            
            
               Iz izvješća o procjeni rizika proizlazi da su dostupni ograničeni znanstveni dokazi o tvari 25I-NBOMe te se u njemu ističe da će biti potrebno daljnje istraživanje kako bi se utvrdili zdravstveni i socijalni rizici koje ona predstavlja. Međutim, trenutačno dostupni dokazi i informacije predstavljaju dovoljnu osnovu za podvrgavanje tvari 25I-NBOMe kontrolnim mjerama širom Unije. Zbog zdravstvenih rizika koje ona predstavlja, kao što je dokumentirano njezinim otkrivanjem u više prijavljenih smrtnih slučajeva, činjenice da je korisnici mogu nesvjesno konzumirati i nepostojanja medicinske procjene ili uporabe te tvari, tvar 25I-NBOMe trebalo bi podvrgnuti kontrolnim mjerama širom Unije.
            
         
               (10)
            
            
               S obzirom na to da šest država članica kontroliraju tvar 25I-NBOMe u okviru nacionalnog zakonodavstva kojima se poštuju obveze na temelju Konvencije Ujedinjenih naroda o psihotropnim tvarima iz 1971. i da sedam država članica upotrebljava druge zakonodavne mjere za njezinu kontrolu, podvrgavanje te tvari kontrolnim mjerama širom Unije pomoglo bi izbjegavanju pojave prepreka u prekograničnom izvršavanju zakona i pravosudnoj suradnji te bi pružilo zaštitu od rizika koje dostupnost i uporaba te tvari mogu predstavljati.
            
         
               (11)
            
            
               Tvar AH-7921 strukturno je atipični sintetički opioidni analgetik koji je među internetskim dobavljačima, na korisničkim internetskim stranicama i u medijima poznat kao „doxylam”. Lako ga se može zamijeniti s „doksilaminom”, antihistaminskim lijekom sa sedativno-hipnotičkim svojstvima, što bi moglo dovesti do nenamjernih predoziranja.
            
         
               (12)
            
            
               Specifične fizičke učinke tvari AH-7921 teško je utvrditi zbog toga što ne postoje objavljene studije u kojima se procjenjuju njezina akutna i kronična toksičnost, njezine psihološke i bihevioralne posljedice i ovisnički potencijal, kao i zbog ograničenosti dostupnih informacija i podataka. Na temelju izvješća korisnika čini se da su učinci tvari AH-7921 slični učincima klasičnih opioida koji izazivaju osjećaj blage euforije, svrbež i opuštanje. Čini se da je mučnina tipični negativni učinak. Osim što se tvar AH-7921 upotrebljava za vlastito eksperimentiranje kao i u „rekreativne svrhe”, pojedini korisnici navode da se u okviru samomedikacije odlučuju za tu novu drogu radi ublaživanja boli ili smanjivanja simptoma do kojih dolazi zbog prestanka uporabe drugih opioida. To može ukazivati na postojanje potencijala tvari AH-7921 za širenje među osobama koje ubrizgavaju opioide.
            
         
               (13)
            
            
               Nema podataka o raširenosti uporabe tvari AH-7921, ali dostupne informacije upućuju na to da ona nije u širokoj uporabi, a kada se upotrebljava, upotrebljava se u domu.
            
         
               (14)
            
            
               Između prosinca 2012. i rujna 2013. zabilježeno je 15 smrtnih slučajeva u trima državama članicama, pri čemu je tvar AH-7921, sama ili u kombinaciji s drugim tvarima, otkrivena u obdukcijskim uzorcima. Iako nije moguće sa sigurnošću utvrditi ulogu tvari AH-7921 u svim tim smrtnim slučajevima, u nekima od njih ona je posebno navedena kao jedan od uzroka smrti. Jedna država članica prijavila je šest trovanja bez smrtnih posljedica, koja su povezana s tvari AH-7921. Ako ta nova psihoaktivna tvar postane široko dostupna i korištena, posljedice za zdravlje pojedinaca i javno zdravlje mogle bi biti značajne. Nema dostupnih informacija o socijalnim rizicima povezanima s tvari AH-7921.
            
         
               (15)
            
            
               Iz izvješća o procjeni rizika proizlazi da su dostupni ograničeni znanstveni dokazi o tvari AH-7921 te se u njemu ističe da će biti potrebno daljnje istraživanje kako bi se utvrdili zdravstveni i socijalni rizici koje ona predstavlja. Međutim, trenutačno dostupni dokazi i informacije predstavljaju dovoljnu osnovu za podvrgavanje tvari AH-7921 kontrolnim mjerama širom Unije. Zbog zdravstvenih rizika koje ona predstavlja, kao što je dokumentirano njezinim otkrivanjem u više prijavljenih smrtnih slučajeva, činjenice da je korisnici mogu nesvjesno konzumirati i nepostojanja medicinske vrijednosti ili uporabe te tvari, tvar AH-7921 trebalo bi podvrgnuti kontrolnim mjerama širom Unije.
            
         
               (16)
            
            
               S obzirom na to da jedna država članica kontrolira tvar AH-7921 u okviru nacionalnog zakonodavstva kojim se poštuju obveze na temelju Konvencije Ujedinjenih naroda o psihotropnim tvarima iz 1971. i da pet država članica upotrebljava druge zakonodavne mjere za njezinu kontrolu, podvrgavanje te tvari kontrolnim mjerama širom Unije pomoglo bi izbjegavanju pojava prepreka u prekograničnom izvršavanju zakona i pravosudnoj suradnji te bi pružilo zaštitu od rizika koje dostupnost i uporaba te tvari mogu predstavljati.
            
         
               (17)
            
            
               MDPV je prstenasti supstituirani sintetički derivat katinona, kemijski povezan s pirovaleronom, a obje te tvari podliježu kontroli na temelju Konvencije Ujedinjenih naroda o psihotropnim tvarima iz 1971.
            
         
               (18)
            
            
               Informacije o kroničnoj i akutnoj toksičnosti povezanoj s MDPV-om te o njegovim psihološkim i bihevioralnim posljedicama i ovisničkom potencijalu ne prikupljaju se na jedinstveni način diljem Unije. Informacije iz objavljenih studija, koje su potvrđene kliničkim slučajevima, upućuju na to da je psihofarmakološki profil zapažen za MDPV sličan profilu za kokain i metamfetamin, međutim, snažniji je i traje dulje. Nadalje, utvrđeno je da je sposobnost MDPV da izazove lokomotornu aktivnost, tahikardiju i hipertenziju deset puta snažnija.
            
         
               (19)
            
            
               Korisničke internetske stranice ukazuju na to da njegova akutna toksičnost može izazvati štetne učinke na ljude, slične učincima koji su povezani s drugim stimulansima. Ti učinci obuhvaćaju paranoidnu psihozu, tahikardiju, hipertenziju, dijaforezu, probleme s disanjem, težak oblik agitacije, zvučne i vizualne halucinacije, duboku uznemirenost, hipertermiju, nasilne ispade i poremećaje funkcija više organa.
            
         
               (20)
            
            
               Između rujna 2009. i kolovoza 2013. zabilježeno je 108 smrtnih slučajeva u osam država članica i Norveškoj, pri čemu je MDPV otkriven u biološkim obdukcijskim uzorcima ili je naveden među uzrocima smrti. Osam država članica prijavilo je ukupno 525 trovanja bez smrtnih posljedica koja su povezana s MDPV-om. Ako ta nova psihoaktivna tvar postane široko dostupna i korištena, posljedice za zdravlje pojedinaca i javno zdravlje mogle bi biti značajne.
            
         
               (21)
            
            
               U četirima državama članicama od 2009. prijavljeno je otkrivanje MDPV-a i u biološkim uzorcima koji su povezani s prometnim nesrećama sa smrtnim posljedicama i prometnim nesrećama bez smrtnih posljedica ili s vožnjom pod utjecajem droge.
            
         
               (22)
            
            
               MDPV je na Unijinom tržištu droge prisutan od studenoga 2008. te su 27 država članica, Norveška i Turska prijavile zapljene više kilograma te tvari. MDPV se prodaje kao samostalna tvar, ali je otkriven i u kombinaciji s drugim tvarima. Široko je dostupan kod internetskih dobavljača i prodavatelja, u specijaliziranim trgovinama (head shops) i kod uličnih dilera. Postoje neke naznake koje ukazuju na određeni stupanj organizacije u proizvodnji tableta i distribuciji te tvari u Uniji.
            
         
               (23)
            
            
               Iz izvješća o procjeni rizika proizlazi da će biti potrebno daljnje istraživanje kako bi se utvrdili zdravstveni i socijalni rizici koje MDPV predstavlja. Međutim, trenutačno dostupni dokazi i informacije predstavljaju dovoljnu osnovu za podvrgavanje MDPV-a kontrolnim mjerama širom Unije. Zbog zdravstvenih rizika koje on predstavlja, kao što je dokumentirano njegovim otkrivanjem u više prijavljenih smrtnih slučajeva, činjenice da ga korisnici mogu nesvjesno konzumirati i nepostojanja medicinske vrijednosti ili uporabe te tvari, MDPV bi trebalo podvrgnuti kontrolnim mjerama diljem Unije.
            
         
               (24)
            
            
               S obzirom na to da 21 država članica kontrolira tvar MDPV u okviru nacionalnog zakonodavstva kojim se poštuju obveze na temelju Konvencije Ujedinjenih naroda o psihotropnim tvarima iz 1971. i da četiri države članice upotrebljavaju druge zakonodavne mjere za njezinu kontrolu, podvrgavanje te tvari kontrolnim mjerama širom Unije pomoglo bi izbjegavanju pojave prepreka u prekograničnom izvršavanju zakona i pravosudnoj suradnji te bi pružilo zaštitu od rizika koje dostupnost i uporaba te tvari mogu predstavljati.
            
         
               (25)
            
            
               Metoksetamin je arilcikloheksilamin koji je kemijski sličan ketaminu i tvari koja je pod međunarodnom kontrolom, fenciklidinu (PCP). Metoksetamin, poput ketamina i PCP-a, ima disocijacijska svojstva.
            
         
               (26)
            
            
               Ne postoje studije u kojima se procjenjuju kronična i akutna toksičnost povezane s metoksetaminom te njegove psihološke i bihevioralne posljedice i ovisnički potencijal. Iskustva samih korisnika s korisničkih internetskih stranica ukazuju na štetne učinke slične trovanju ketaminom. Ti učinci obuhvaćaju mučninu i jako povraćanje, poteškoće s disanjem, napadaje, dezorijentiranost, anksioznost, katatoniju, agresiju, halucinacije, paranoju i psihozu. Osim toga, akutno trovanje metoksetaminom može uključivati stimulativne učinke (agitacija, tahikardija i hipertenzija) i cerebralne promjene koje nisu očekivane u slučaju akutnog trovanja ketaminom.
            
         
               (27)
            
            
               Šest država članica prijavile su 20 smrtnih slučajeva povezanih s metoksetaminom, pri čemu je ta tvar otkrivena u obdukcijskim uzorcima. Pet država članica prijavile su da je metoksetamin, sam ili u kombinaciji s drugim tvarima, otkriven u 20 trovanja bez smrtnih posljedica. Ako ta nova psihoaktivna tvar postane široko dostupna i korištena, posljedice za zdravlje pojedinaca i javno zdravlje mogle bi biti značajne.
            
         
               (28)
            
            
               Od studenoga 2010. dvadeset tri države članice, Turska i Norveška prijavile su da su prijavile otkrivanje metoksetamina. Informacije ukazuju na to da se metoksetamin prodaje i upotrebljava kao samostalnu tvar te na to da ga internetski prodavatelji, specijalizirane trgovine (head shops) i ulični dileri droge također prodaju kao „legalnu” zamjenu za ketamin.
            
         
               (29)
            
            
               U Uniji je zaplijenjeno više kilograma u obliku praha, ali nema informacija o mogućem sudjelovanju organiziranog kriminala. Za proizvodnju metoksetamina nije potrebna sofisticirana oprema.
            
         
               (30)
            
            
               Podaci o raširenosti uporabe ograničeni su na nereprezentativne studije u dvjema državama članicama. Te studije ukazuju na to da je raširenost uporabe metoksetamina niža od raširenosti uporabe ketamina. Dostupne informacije ukazuju na to da se može konzumirati na različitim mjestima, na primjer u domu, u barovima, u noćnim klubovima te na glazbenim festivalima
            
         
               (31)
            
            
               Iz izvješća o procjeni rizika proizlazi da će biti potrebno daljnje istraživanje kako bi se utvrdili zdravstveni i socijalni rizici koje metoksetamin predstavlja. Međutim, trenutačno dostupni dokazi i informacije predstavljaju dovoljnu osnovu za podvrgavanje metoksetamina kontrolnim mjerama širom Unije. Zbog zdravstvenih rizika koje on predstavlja, kao što je dokumentirano njegovim otkrivanjem u više prijavljenih smrtnih slučajeva, činjenice da ga korisnici mogu nesvjesno konzumirati i nepostojanja medicinske vrijednosti ili uporabe, metoksetamin bi trebalo podvrgnuti kontrolnim mjerama diljem Unije.
            
         
               (32)
            
            
               S obzirom na to da devet država članica kontrolira tvar metoksetamin u okviru nacionalnog zakonodavstva kojim se poštuju obveze na temelju Konvencije Ujedinjenih naroda o psihotropnim tvarima iz 1971. i da devet država članica upotrebljava druge zakonodavne mjere za njezinu kontrolu, podvrgavanje te tvari kontrolnim mjerama diljem Unije pomoglo bi izbjegavanju pojave prepreka u prekograničnom izvršavanju zakona i pravosudnoj suradnji te bi pružilo zaštitu od rizika koje dostupnost i uporaba te tvari mogu predstavljati.
            
         
               (33)
            
            
               Odlukom 2005/387/PUP Vijeću se dodjeljuju provedbene ovlasti s ciljem davanja brzog i stručno utemeljenoga odgovora na razini Unije na pojavu novih psihoaktivnih tvari koje su otkrile i prijavile države članice, podvrgavanjem tih tvari kontrolnim mjerama diljem Unije. Budući da su ispunjeni uvjeti i postupak za pokretanje izvršavanja takvih provedbenih ovlasti, trebalo bi donijeti provedbenu odluku kako bi se tvari 25I-NBOMe, AH-7921, MDPV i metoksetamin stavile pod kontrolu diljem Unije.
            
         
               (34)
            
            
               U svojoj presudi od 16. travnja 2015. u spojenim predmetima C-317/13 i C-679/13 (3), Sud Europske unije smatrao je da bi se Vijeće, prije donošenja provedbenih odluka na temelju članka 8. stavka 3. Odluke 2005/387/PUP, trebalo savjetovati s Europskim parlamentom. Provedbena odluka Vijeća 2014/688/EU (4) donesena je bez takvog prethodnog savjetovanja te je stoga manjkava zbog povrede postupka. Odluku 2014/688/EU trebalo bi stoga zamijeniti ovom Odlukom.
            
         
               (35)
            
            
               Kako bi se osigurali kontinuitet kontrolnih mjera širom Unije te sukladnost s obvezama država članica na temelju Konvencije Ujedinjenih naroda o psihotropnim tvarima iz 1971. i na temelju Jedinstvene konvencije Ujedinjenih naroda o opojnim drogama iz 1961. u odnosu na tvari 4-jodo-2,5-dimetoksi-N-(2-metoksibenzil)fenetilamina (25I-NBOMe), 3,4-dikloro-N-[[1-(dimetilamino)cikloheksil]metil]benzamida (AH-7921), 3,4-metilendioksipirovalerona (MDPV) i 2-(3-metoksifenil)-2-(etilamino)cikloheksanona (metoksetamin), ovom Odlukom ne bi se trebale dovoditi u pitanje obveze država članica u vezi s rokom za podvrgavanje tih novih psihoaktivnih tvari kontrolnim mjerama i kaznenim sankcijama u njihovim nacionalnim zakonodavstvima, kako je navedeno u članku 2. Odluke 2014/688/EU.
            
         
               (36)
            
            
               Odluka 2005/387/PUP obvezuje Dansku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.
            
         
               (37)
            
            
               Odluka 2005/387/PUP obvezuje Irsku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.
            
         
               (38)
            
            
               Odluka 2005/387/PUP ne obvezuje Ujedinjenu Kraljevinu te ona stoga ne sudjeluje u donošenju ove Odluke kojom se provodi Odluka 2005/387/PUP, ova Odluka je ne obvezuje niti se na nju primjenjuje,
            
         DONIJELO JE OVU ODLUKU:
   Članak 1.
   Sljedeće nove psihoaktivne tvari podvrgavaju se kontrolnim mjerama diljem Unije:
   
               (a)
            
            
               4-jodo-2,5-dimetoksi-N-(2-metoksibenzil)fenetilamin (25I-NBOMe);
            
         
               (b)
            
            
               3,4-dikloro-N-[[1-(dimetilamino)cikloheksil]metil]benzamid (AH-7921);
            
         
               (c)
            
            
               3,4-metilendioksipirovaleron (MDPV);
            
         
               (d)
            
            
               2-(3-metoksifenil)-2-(etilamino)cikloheksanon (metoksetamin).
            
         Članak 2.
   Odluka 2014/688/EU zamjenjuje se ne dovodeći u pitanje obveze država članica u vezi s rokom za podvrgavanje tvari 4-jodo-2,5-dimetoksi-N-(2-metoksibenzil)fenetilamina (25I-NBOMe), 3,4-dikloro-N-[[1-(dimetilamino)cikloheksil]metil]benzamida (AH-7921), 3,4-metilendioksipirovalerona (MDPV) i 2-(3-metoksifenil)-2-(etilamino)cikloheksanona (metoksetamin) kontrolnim mjerama i kaznenim sankcijama u njihovim nacionalnim zakonodavstvima, kako je navedeno u članku 2. Odluke 2014/688/EU.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.
   Ova Odluka primjenjuje se u skladu s Ugovorima.
   
      Sastavljeno u Luxembourgu 8. listopada 2015.
      
         
            Za Vijeće
         
         
            Predsjednik
         
         J. ASSELBORN
      
   
   
      (1)  SL L 127, 20.5.2005., str. 32.
   
   
      (2)  Odluka Vijeća 2003/847/PUP od 27. studenoga 2003. o kontrolnim mjerama i kaznenim sankcijama vezanim za nove sintetičke droge 2C-I, 2C-T-2, 2C-T-7 i TMA-2 (SL L 321, 6.12.2003., str. 64.).
   
      (3)  Presuda Suda od 16. travnja 2015., Parlament/Vijeće, spojeni predmeti C-317/13 i C-679/13, ECLI:EU:C:2015:223.
   
      (4)  Provedbena odluka Vijeća 2014/688/EU od 25. rujna 2014. o podvrgavanju tvari 4-jodo-2,5-dimetoksi-N-(2-metoksibenzil)fenetilamina (25I-NBOMe), 3,4-dikloro-N-[[1-(dimetilamino)cikloheksil]metil]benzamida (AH-7921), 3,4-metilendioksipirovalerona (MDPV) i 2-(3-metoksifenil)-2-(etilamino)cikloheksanona (metoksetamin) kontrolnim mjerama (SL L 287, 1.10.2014., str. 22.).